AARHUS: En ny supercykelsti, der forbinder Aarhus' to mest elskede skove, kom tirsdag 12. november et stort skridt tættere på at blive en realitet.

Det skete, da Socialdemokraterne, Dansk Folkeparti, SF, radikale og Enhedslisten - forligspartierne bag Transportministeriets cykelpulje - besluttede at afsætte 12,8 millioner kr. til supercykelstien.

- Det her er en rigtig god nyhed for cyklisterne i Aarhus. Det bliver en helt fantastisk cykelrute, siger folketingsmedlem Nicolai Wammen, der har været Socialdemokraternes chef-cykelpuljeforhandler.

Da det koster 30 millioner kr. at anlægge supercykelstien, skal Aarhus Kommune i gang med at finde 17,2 millioner kr.

Teknik- og miljørådmand Kristian Würtz (S) satser på, at det kan ske i forbindelse med vedtagelsen af den cykelhandlingsplan, der er på vej.